*Projekts*

LATVIJAS REPUBLIKAS MINISTRU KABINETS

2019. gada\_\_\_.\_\_\_\_\_\_\_\_\_ Noteikumi Nr.\_\_ Rīgā (prot. Nr.\_\_\_\_.§)

**Noteikumi par speciālo līdzekļu veidiem un to glabāšanas, nēsāšanas un lietošanas kārtību Valsts ieņēmumu dienestā**

*Izdoti saskaņā ar likuma*

*“*[*Par Valsts ieņēmumu dienestu*](https://likumi.lv/ta/id/59902-par-valsts-ienemumu-dienestu)*”*

*16.1panta trešo daļu un*

*16.6panta trešās daļas 5.punktu*

1. Noteikumi nosaka Valsts ieņēmumu dienesta nodokļu un muitaspolicijas un Valsts ieņēmumu dienesta Iekšējās drošības pārvaldes ierēdņiem (darbiniekiem) (turpmāk - ierēdņiem (darbiniekiem)) atļautos speciālo līdzekļu veidus, to glabāšanas, nēsāšanas un lietošanas kārtību.

2. Ierēdņiem (darbiniekiem) ir atļauti šādi speciālo līdzekļu veidi:

2.1. aktīvās aizsardzības un drošības garantēšanas līdzekļi:

2.1.1. sasiešanas līdzekļi;

2.1.2. roku dzelži, roku saites;

2.1.3. steki (nūja ar papildu rokturi vai bez tā);

2.1.4. gāzes baloniņi;

2.1.5. elektrošoka pistoles vai ierīces ar vadiem un elektrodiem;

2.2. speciālo operāciju nodrošināšanas līdzekļi:

2.2.1. transporta piespiedu apstādināšanas līdzekļi;

2.2.2. telpu atvēršanas līdzekļi.

3. Ierēdņiem (darbiniekiem) ir atļauts dienesta pienākumu izpildes laikā nēsāt speciālos līdzekļus.

4. Šo noteikumu 2.1. un 2.2.1.apakšpunktā noteiktos speciālos līdzekļus nēsāšanai un lietošanai izsniedz attiecīgi apmācītiem un sagatavotiem ierēdņiem (darbiniekiem).

5. Ierēdnis (darbinieks), kuram izsniegts speciālais līdzeklis, nedrīkst pieļaut tā nokļūšanu citu personu rīcībā.

6. Šo noteikumu 2.1.apakšpunktā noteiktos speciālos līdzekļus ierēdņi (darbinieki) nēsā tā, lai tie nevarētu izkrist un nepievērstu citu personu uzmanību, atkarībā no saņemtā uzdevuma:

6.1. slēptā veidā (zem virsdrēbēm), ja ierēdnis (darbinieks) pilda pienākumus nenēsājot formas tērpu;

6.2. atklātā veidā, ja ierēdnis (darbinieks) pilda pienākumus formas tērpā.

7. Ierēdnis (darbinieks), kas atbild par noteikta apsardzes objekta apsardzi vai konkrēta pasākuma norisi un tajā iesaistīto cilvēku drošību, patstāvīgi pieņem lēmumu par šo noteikumu 2.punktā noteikto speciālo līdzekļu lietošanu, izņemot 2.2.1.apakšpunktā noteikto speciālo līdzekļu lietošanu.

8. Šo noteikumu 2.2.1.apakšpunktā noteikto speciālo līdzekli izmanto atbilstoši nodokļu un muitaspolicijas vai Iekšējās drošības pārvaldes direktora vai viņa vietnieka pieņemtajam lēmumam.

9. Pirms speciālā līdzekļa pielietošanas personu mutiski brīdina par to.

10. Bez brīdinājuma speciālo līdzekli var pielietot gadījumos, ja vilcināšanās to lietot rada tiešus draudus personas dzīvībai vai veselībai vai var izraisīt citas smagas sekas, vai ja šāds brīdinājums konkrētajā situācijā nav iespējams.

11. Šo noteikumu 2.1.1. un 2.1.2.apakšpunktā noteikto speciālo līdzekli lieto, lai ierobežotu likumpārkāpēja fizisku pretošanos, aizturētu vai konvojētu personu. Ja personu apsardzes uzraudzībā pārvieto (konvojē) izmantojot transportlīdzekli, tās rokas sasien vai saslēdz roku dzelžos priekšpusē, bet, ja persona apsardzes uzraudzībā pārvietojas kājām, tās rokas var sasiet vai saslēgt roku dzelžos mugurpusē. Lietojot šo noteikumu 2.1.1. un 2.1.2.apakšpunktā noteikto speciālo līdzekli, ierēdnis (darbinieks), kas personu pārvieto (konvojē), pārliecinās, ka persona nespēj atbrīvoties no tiem.

12. Šo noteikumu 2.1.2.apakšpunktā noteiktos speciālos līdzekļus noņem:

12.1. ēdienreižu laikā;

12.2. tiesas laikā, izņemot gadījumu, ja ir pamatotas aizdomas par iespējamu personas bēgšanu, uzbrukumu vai pretošanos;

12.3. tualetes apmeklēšanas laikā;

12.4. medicīniskās palīdzības sniegšanas laikā;

12.5. dabas vai tehnogēno katastrofu laikā, kad tiek apdraudēta personas dzīvība vai veselība;

12.6. smagas saslimšanas gadījumā, ja ir saņemts saslimšanu apliecinošs rakstisks ārstniecības iestādes slēdziens;

12.7. nododot pārvietojamo personu citas apsardzes uzraudzībā, izņemot gadījumus, ja lieto sasiešanas līdzekļus;

12.8. ja ir draudi personas veselībai vai dzīvībai.

13. Šo noteikumu 2.1.2.apakšpunktā noteiktos speciālos līdzekļus aizliegts izmantot ilgāk par divām stundām bez pārtraukuma.

14. Konvojējot personu gaisakuģī, 2.1.2.apakšpunktā noteiktos speciālos līdzekļus nenoņem visā lidojuma laikā.

15. Konvojējot personu kājām, ja gaisa temperatūra ir zemāka par 0°C 2.1.2.apakšpunktā noteiktos speciālos līdzekļus atļauts lietot ne ilgāk kā:

15.1. vienu stundu, ja gaisa temperatūra nav zemāka par mīnus 10°C;

15.2. pusstundu, ja gaisa temperatūra ir zemāka par mīnus 10°C.

16. Šo noteikumu 13. un 15.punktā noteiktajos gadījumos 2.1.2.apakšpunktā noteiktos speciālos līdzekļus noņem uz laiku no 15 līdz 20 minūtēm.

17. Šo noteikumu 2.1.3.apakšpunktā noteikto speciālo līdzekli lieto, lai atvairītu likumpārkāpēja uzbrukumu vai pārtrauktu viņa ļaunprātīgo nepakļaušanos likumīgajām prasībām. Aizliegts lietot 2.1.3.apakšpunktā noteikto speciālo līdzekli, ja likumpārkāpēja ļaunprātīga nepakļaušanās ierēdņa (darbinieka) likumīgajām prasībām izpaužas kā bezdarbība. Aizliegts ar 2.1.3.apakšpunktā noteikto speciālo līdzekli sist pa galvu, kaklu, vēderu vai cirkšņa rajonā.

18. Šo noteikumu 2.1.4.apakšpunktā noteikto speciālo līdzekli lieto, ja nepieciešams ar sašķidrinātu gāzi īslaicīgi dezorientēt vai paralizēt personu vai dzīvnieku. Aizliegts lietot 2.1.4.apakšpunktā noteikto speciālo līdzekli atklātas uguns tuvumā.

19. Šo noteikumu 2.1.5.apakšpunktā noteikto speciālo līdzekli lieto, ja nepieciešams ar augstsprieguma elektrisko lādiņu īslaicīgi paralizēt personu vai dzīvnieku. Aizliegts ar 2.1.5.apakšpunktā noteikto speciālo līdzekli raidīt elektrisko lādiņu galvā, cirkšņu vai sirds rajonā.

20. Šo noteikumu 2.2.1.apakšpunktā noteikto speciālo līdzekli lieto, ja nepieciešams apturēt transportlīdzekli, nodarot mehāniskus bojājumus tā riepām.

21. Šo noteikumu 2.2.1.apakšpunktā noteikto speciālo līdzekli aizliegts lietot:

21.1. ar motoru darbināma divriteņa vai trīsriteņa, kā arī kvadricikla apstādināšanai;

21.2. ceļu posmos ar ierobežotu redzamību, kas ir mazāka par 100 m vienā virzienā, ceļu kāpumos vai kritumos, uz dzelzceļa pārbrauktuvēm, tuneļos, uz tiltiem, estakādēm, ceļu pārvadiem, kā arī vietās, kur šo speciālo līdzekļu lietošana var apdraudēt likumpārkāpumā neiesaistītas personas, izraisot ceļu satiksmes negadījumu.

22. Šo noteikumu 2.2.2.apakšpunktā noteikto speciālo līdzekli lieto, ja nepieciešams iekļūt slēgtās teritorijās, ēkās vai telpās.

23. Ierēdnis (darbinieks) šo noteikumu 2.1.[4.](https://likumi.lv/ta/id/124370-valsts-ienemumu-dienesta-finansu-policijai-atlauto-specialo-lidzeklu-veidi-to-glabasanas-nesasanas-un-lietosanas-kartiba#p4), 2.1.[5.](https://likumi.lv/ta/id/124370-valsts-ienemumu-dienesta-finansu-policijai-atlauto-specialo-lidzeklu-veidi-to-glabasanas-nesasanas-un-lietosanas-kartiba#p5) un 2.2.apakšpunktā noteiktos speciālos līdzekļus lieto, ievērojot speciālā līdzekļa ražotāja izstrādātās speciālā līdzekļa lietošanas prasības.

24. Ierēdnis (darbinieks) šo noteikumu 2.punktā noteiktos speciālos līdzekļus glabā slēgtā galda atvilktnē, skapī vai telpā, nodrošinot tādus glabāšanas apstākļus, kas nepieļauj speciālo līdzekļu nokļūšanu citu personu rīcībā.

25. Atzīt par spēku zaudējušiem Ministru kabineta 1997.gada 3.jūlija noteikumus Nr.206 “Noteikumi par Valsts ieņēmumu dienesta finansu policijas amatpersonu speciālajiem līdzekļiem” (“Latvijas Vēstnesis”, 1997, nr.138) un Ministru kabineta 2005.gada 20.decembra noteikumus Nr.962 “Valsts ieņēmumu dienesta finanšu policijai atļauto speciālo līdzekļu veidi, to glabāšanas, nēsāšanas un lietošanas kārtība” (“Latvijas Vēstnesis”, 2005, nr.206).

Ministru prezidents Arturs Krišjānis Kariņš

Finanšu ministrs Jānis Reirs